10. การควบคุมภายในของบริษัทฯ

บริษัท ไทยออยล์ จำกัด (มหาชน) ให้ความสำคัญต่อการควบคุมภายใน
โดยกำหนดให้ทุกหน่วยงานยึดถือแนวปฏิบัติที่ดีในการกำหนดการควบคุมภายในสำหรับการดำเนินการทุกกระบวนการ
คณะกรรมการบริษัทฯ
ได้แต่งตั้งคณะกรรมการตรวจสอบที่มีคุณสมบัติตรงตามกฎหมายว่าด้วยหลักทรัพย์และตลาดหลักทรัพย์
ทำหน้าที่ในการสอบทานให้บริษัทฯ มีระบบการควบคุมภายในที่เพียงพอเหมาะสมกับการดำเนินธุรกิจ
และมีประสิทธิผลประสิทธิภาพในการดำเนินงานทั้งในด้านการใช้ทรัพยากร การดูแลทรัพย์สิน
มีระบบบัญชีและรายงานทางการเงินที่มีความถูกต้องเชื่อถือได้ รวมทั้งการปฏิบัติตามกฎหมาย
ระเบียบ ข้อบังคับของบริษัทฯ
โดยคณะกรรมการตรวจสอบมีความเป็นอิสระในการตรวจสอบและประเมินประสิทธิภาพของระบบควบคุมภายใน
รวมทั้งการติดตามผลการบริหารความเสี่ยงของบริษัทฯ ให้เกิดขึ้นในองค์กร

แผนกตรวจสอบระบบงานภายในทำหน้าที่ตรวจสอบและประเมินความเพียงพอและประสิทธิผลของระบบควบคุมภายในของกระบวนการหลักทางธุรกิจของบริษัทฯ
และบริษัทในเครือ สอบทานความถูกต้องและครบถ้วนของข้อมูลต่างๆ
ที่เกี่ยวข้องกับรายการทางการเงิน
ประเมินระดับคุณภาพของการควบคุมการปฏิบัติงานภายในหน่วยงานต่างๆ
ให้คำแนะนำในการปรับปรุงระบบงานแก่ผู้บริหารหน่วยงานให้สามารถปฏิบัติงานได้อย่างมีประสิทธิผล
ส่งเสริมให้ผู้ปฏิบัติงานทุกระดับดำเนินการประเมินการควบคุมตนเอง (Control Self
Assessment) เพื่อพัฒนาให้การควบคุมภายในมีประสิทธิภาพยิ่งขึ้น ทั้งนี้ แผนกตรวจสอบฯ
รายงานผลการตรวจสอบต่อคณะกรรมการตรวจสอบตามกำหนดไตรมาสละ 1 ครั้ง
โดยถือเกณฑ์พิจารณาระดับความเพียงพอของการควบคุมภายในตามมาตรฐาน COSO ดังนี้

1.  สภาพแวดล้อมของการควบคุม (Control Environment)

บริษัทฯ ได้กำหนดวิสัยทัศน์ พันธกิจ และค่านิยมขององค์กรที่ชัดเจน
กำหนดแผนกลยุทธ์ทางธุรกิจทั้งระยะสั้นและระยะยาว เพื่อเป็นกรอบและทิศทางในการดำเนินงาน
กำหนด KPI โดยพิจารณาตัวชี้วัดโดยครบถ้วนทั้ง 4 ด้าน ได้แก่ ด้านการเงิน
ด้านผู้มีส่วนได้ส่วนเสีย ด้านการดำเนินงานภายใน และด้านการเรียนรู้และพัฒนา นอกจากนี้ บริษัทฯ
ได้พัฒนาระบบการประเมินผลการปฏิบัติงานโดยใช้ดัชนีชี้วัด KPI และ Competency
สำหรับผู้บริหารระดับหัวหน้าแผนกขึ้นไป
และส่งเสริมให้ผู้บริหารปฏิบัติงานให้สอดคล้องกับนโยบายการกำกับดูแลกิจการที่ดีตามที่บริษัทฯ
กำหนดไว้ รวมถึงจัดทำคู่มือหลักการกำกับดูแลกิจการเพื่อให้คณะกรรมการ ผู้บริหาร
และพนักงานทุกคนยึดถือเป็นแนวปฏิบัติ เมื่อเดือนสิงหาคม 2550 บริษัทฯ
ได้แจกคู่มือหลักการกำกับดูแลกิจการ (ฉบับปรับปรุงใหม่) ให้แก่พนักงานทุกระดับเพื่ออ่าน
ทำความเข้าใจ และลงนามที่จะยึดถือปฏิบัติตามจรรยาบรรณ ข้อพึงปฏิบัติ
และส่งคืนเอกสารที่ลงนามแล้วไปที่ฝ่ายทรัพยากรบุคคล

2.  การประเมินความเสี่ยง (Risk Assessment)

บริษัทฯ ได้กำหนดนโยบาย
และกลยุทธ์สำคัญในการบริหารความเสี่ยงโดยการเชื่อมโยงการบริหารความเสี่ยงเข้ากับแผนธุรกิจของบริษัทฯ
และได้กำหนดมาตรการที่ใช้ในการบริหารความเสี่ยงเพื่อเพิ่มคุณภาพในการบริหารความเสี่ยง
สร้างวัฒนธรรมองค์กร และส่งเสริมการบริหารจัดการความเสี่ยงในทุกหน่วยให้สำเร็จตาม
Corporate KPI ตามที่ได้กำหนดไว้

บริษัทฯ
ได้แต่งตั้งคณะกรรมการบริหารความเสี่ยงทำหน้าที่กำกับดูแลกระบวนการบริหารความเสี่ยงโดยรวมของบริษัทฯ
ให้ดำเนินไปอย่างมีประสิทธิผล
จัดให้มีระบบการประเมินความเสี่ยงและการควบคุมความเสี่ยงทางธุรกิจอย่างมีประสิทธิภาพ
ให้การสนับสนุนผู้บริหารในการบริหารความเสี่ยงอย่างเพียงพอ เหมาะสมกับสภาพการดำเนินธุรกิจ
และสามารถจัดการความเสี่ยงให้อยู่ในระดับที่ยอมรับได้ เมื่อเดือนพฤษภาคม 2550 บริษัทฯ
ได้จัดตั้งคณะกรรมการขับเคลื่อนงานบริหารความเสี่ยงของบริษัทฯ และบริษัทในกลุ่มไทยออยล์
(Risk Management Steering Committee : RMSC) คณะกรรมการฯ
ประกอบด้วยผู้บริหารระดับรองกรรมการอำนวยการ ผู้ช่วยกรรมการอำนวยการ
และกรรมการอำนวยการของบริษัทในกลุ่มไทยออยล์
เพื่อให้การสนับสนุนงานของคณะกรรมการบริหารความเสี่ยง
โดยทำหน้าที่ส่งเสริมให้การขับเคลื่อนงานบริหารความเสี่ยงของบริษัทฯ
และบริษัทในกลุ่มไทยออยล์ดำเนินไปในทิศทางเดียวกันและมีประสิทธิผลยิ่งขึ้น
รวมทั้งสนับสนุนให้การปลูกฝังงานบริหารความเสี่ยงเป็นวัฒนธรรมองค์กรสามารถบรรลุผลสำเร็จตามเป้าหมายที่กำหนดไว้
นอกจากนี้ บริษัทฯ
ยังได้สนับสนุนให้พนักงานทุกคนนำกระบวนการบริหารจัดการความเสี่ยงไปปฏิบัติอย่างต่อเนื่องเป็นประจำ
โดยมีหน่วยงานบริหารความเสี่ยงประสานงานกับผู้ประสานงานความเสี่ยงประจำหน่วยงาน (Risk
Co-Ordinator)
ทำหน้าที่ในการติดตามความคืบหน้าในการบริหารจัดการความเสี่ยงให้อยู่ในระดับที่ยอมรับได้และรายงานผลต่อคณะกรรมการบริหารความเสี่ยงเป็นประจำทุกเดือน
ทั้งนี้
คณะกรรมการบริหารความเสี่ยงจะนำเสนอผลการบริหารจัดการความเสี่ยงให้กับคณะกรรมการตรวจสอบ
และกรรมการอำนวยการอย่างสม่ำเสมอ

เมื่อเดือนพฤศจิกายน 2549 ถึง มิถุนายน 2550 บริษัทฯ
ได้ว่าจ้างบริษัทที่ปรึกษาที่มีชื่อเสียงเป็นที่ยอมรับในธุรกิจปิโตรเลียมมาตรวจสอบระดับคุณภาพการบริหารความเสี่ยง
(Gap Analysis)
เพื่อนำไปกำหนดในแผนการบริหารความเสี่ยงทั้งระดับองค์กรและระดับกระบวนการได้ครบถ้วนในปี
2551

3.  กิจกรรมการควบคุม (Control Activities)

บริษัทฯ ได้กำหนดนโยบายสำคัญในการดำเนินธุรกิจ
ตามรายละเอียดที่แสดงในคู่มือหลักการกำกับดูแลกิจการ
เพื่อใช้เป็นแนวทางในดำเนินงานของบริษัทฯ
ให้เป็นไปอย่างมีระบบและมีประสิทธิภาพสามารถบรรลุวัตถุประสงค์และเป้าหมายที่ตั้งไว้ อาทิเช่น
นโยบายด้านคุณภาพ ความปลอดภัย อาชีวอนามัย และสิ่งแวดล้อม
นโยบายด้านการผลิตและการบริหารไฮโดรคาร์บอน นโยบายด้านวิศวกรรมและซ่อมบำรุงทรัพย์สิน
นโยบายรายการที่เกี่ยวข้องกัน และ นโยบายด้านการบริหารทรัพยากรบุคคล เป็นต้น

นอกจากนโยบายดังกล่าวข้างต้น บริษัทฯ ได้จัดทำระเบียบกำหนดอำนาจอนุมัติรายการธุรกิจ
(Corporate Authorization Procedures) เพื่อให้กรรมการอำนวยการ
มอบอำนาจช่วงให้แก่ฝ่ายจัดการ และพนักงานของบริษัทฯ ในระดับต่าง ๆ
ในการอนุมัติรายการธุรกิจ ทั้งนี้ เพื่อให้เกิดความคล่องตัวในการดำเนินธุรกิจของแต่ละหน่วยงาน
และเพื่อให้มีระบบการควบคุมภายในที่เหมาะสม โดยในภาพรวม บริษัทฯ
มีกิจกรรมการควบคุมที่เพียงพอ เหมาะสม และมีประสิทธิผล

4.  ข้อมูลสารสนเทศและการสื่อสาร (Information & Communication)

บริษัทฯ
ได้จัดให้มีระบบสารสนเทศและช่องทางการสื่อสารทั้งภายในและภายนอกองค์กรที่มีความเหมาะสม
เพื่อให้ทุกฝ่ายที่เกี่ยวข้องได้รับข้อมูลครบถ้วน ถูกต้อง ทันเวลา และเพียงพอต่อการตัดสินใจ
สำหรับช่องทางการสื่อสารภายใน พนักงานทุกคนจะได้รับข้อมูลสารสนเทศที่เกี่ยวข้องกับนโยบาย
ระเบียบวิธีปฏิบัติต่างๆ ที่ใช้ในการปฏิบัติงานผ่านระบบ Intranet
และผ่านการพบปะภายในองค์กรในระดับต่างๆ ได้แก่ ผู้บริหารพบพนักงานปีละ 1 ครั้ง
ฝ่ายจัดการพบผู้จัดการแผนกหลังการประชุมคณะกรรมการบริษัทฯ ทุกครั้ง
และการประชุมร่วมกันระหว่างผู้แทนบริษัทฯ และคณะกรรมการลูกจ้างทุก 2 เดือน นอกจากนี้
บริษัทฯ ยังได้กำหนดเป็นแนวปฏิบัติให้ผู้จัดการฝ่ายจัดประชุมฝ่ายเดือนละ 1 ครั้ง
ด้านการสื่อสารข้อมูลกับบุคคลภายนอกบริษัทฯ จัดให้มีการเผยแพร่ข้อมูลผ่านทางเว็บไซต์
www.thaioil.co.th การเปิดเผยข้อมูลผ่านระบบของตลาดหลักทรัพย์แห่งประเทศไทย
รวมทั้งการจัดประชุมกับนักลงทุนและนักวิเคราะห์หลักทรัพย์รายไตรมาส
และการแถลงข่าวผ่านสื่อมวลชน

5.  การติดตามและประเมินผล (Monitoring & Evaluation)

แผนกตรวจสอบระบบงานภายในจะดำเนินการตรวจสอบตามแผนการตรวจสอบประจำปี
และรายงานผลการตรวจสอบ
การติดตามการบริหารความเสี่ยงต่อคณะกรรมการตรวจสอบทุกไตรมาส
เพื่อพิจารณาว่าการดำเนินการสอบทานรายงานทางการเงินมีการเปิดเผยข้อมูลอย่างเพียงพอ
ครบถ้วน ถูกต้อง
การประเมินประสิทธิภาพของการควบคุมภายในและการบริหารความเสี่ยงได้ดำเนินการอย่างเหมาะสม
มีการปฏิบัติตามกฎหมายว่าด้วยหลักทรัพย์และตลาดหลักทรัพย์
เปิดเผยรายการที่เกี่ยวโยงหรือรายการที่มีความขัดแย้งทางผลประโยชน์อย่างโปร่งใส
และสามารถตรวจสอบได้
ผลจากการตรวจสอบได้รายงานฝ่ายบริหารและผู้บริหารของหน่วยงานที่เกี่ยวข้องทราบเพื่อนำไปพิจารณาปรับปรุงแก้ไขการปฏิบัติงานให้มีประสิทธิผลยิ่งขึ้น

การสอบทานการควบคุมภายใน

คณะกรรมการตรวจสอบได้สอบทานงบการเงิน
ระบบการควบคุมภายในและการบริหารความเสี่ยงของบริษัทฯ ในปี 2550 แล้วปรากฏว่า
ไม่พบประเด็นปัญหาหรือข้อบกพร่องที่เป็นสาระสำคัญ ซึ่งโดยภาพรวมสรุปได้ว่า บริษัทฯ
มีระบบการควบคุมภายในที่มีประสิทธิผลเหมาะสมเพียงพอ
ซึ่งสอดคล้องกับความเห็นของผู้สอบบัญชีของบริษัทฯ ระบบการควบคุมภายในของบริษัทฯ
มีความเพียงพอและเหมาะสมที่จะสามารถป้องกันหรือลดความเสี่ยงที่อาจจะเกิดขึ้นได้

[]

[]